Publication: Magyar Közlöny
Issue: MK-1998-121 (Year: 1998, Number: 121)
Era: 1990-2004
Section: A Kormány a foglalkoztatás elősegítéséről és a munkanélküliek ellátásáról szóló 1991. évi IV. törvény 8. § (2)
Paragraph Index: 3351

1. Mindezeket figyelembe véve a kormányzat a legfontosabb feladatnak a foglalkoztatottak számának növekedését tartja. A foglalkoztatási helyzet javítása érdekében a Kormány — a versenyképesség fokozása mellett — erőteljesen ösztönzi a foglalkoztatás utóbbi években tapasztalt szerény mértékű bővülését, és javítja a gazdaság rendelkezésére álló munkaerő kapacitások kihasználását. Olyan aktív foglalkoztatáspolitika kialakítása a cél, amely képes megfelelően kezelni a strukturálisan megújuló gazdaság munkaerőpiaci feszültségeit, és jól illeszthető a kidolgozásra kerülő növekedésösztönző gazdaságfejlesztési stratégiához is. 1.1. A foglalkoztatáspolitikának — a gazdaságpolitika szerves részeként — legfontosabb feladata az új munkahelyek teremtése, és ennek eredményeként a minél teljesebb foglalkoztatás lehetőségének biztosítása. A Kormány a közgazdasági környezet és szabályozórendszer olyan irányú változtatását kezdte meg, amely ösztönzi a gazdálkodói kör munkahelyek létrehozására irányuló erőfeszítéseit, a gazdaság élénkítését, a keresleti oldal bővítését, a gazdaság egészséges szerkezetű növekedését. Az elvonások mértékének csökkentése elősegíti a foglalkoztatásbarát gazdasági környezet kialakítását. Első lépésként 1999-re csökkennek a béreket terhelő munkáltatói járulékok mértékei. 1.2. A gazdasági növekedés az egyes nemzetgazdasági ágazatokban, alágazatokban különböző mértékben valósul meg. A munkahelyek számának bővítése érdekében alapvető feladat a növekvő gazdasági ágakban foglalkoztatottak számának növelése. Az iparban elsősorban az exportképes feldolgozóipar és az azt kiszolgáló háttéripari kapacitások bővítése révén növelhető a foglalkoztatás. Az ipari foglalkoztatás jelentős hányadát adó élőmunka-igényes szakmák esetében — figyelembe véve a fokozódó versenyhelyzetből adódó követelményeket — törekedni kell a foglalkoztatás fenntartására. Az agrárágazat — a nemzetközi tendenciákkal összhangban — nem növeli a foglalkoztatottak számát. A foglalkoztatás számottevő bővítésére a személyi és közösségi szolgáltatások területén van lehetőség, összefüggésben a szociális gondoskodásban meglévő hiányosságok mérséklésével és a családok védelmét, valamint az időskorú népesség ellátását szolgáló tevékenységek bővítésével. 1.3. Az elkövetkező év egyik legfontosabb feladata lesz a gazdaságfejlesztést szabályozó eszközrendszer áttekintése és az annak erőteljesebb összehangolását célzó tevékenység megkezdése azért, hogy az egyes tárcáknál működtetett támogatási rendszerek hatékonysága, eredményessége javuljon. 1.4. A foglalkoztatás bővítésében — főként az új munkahelyek kialakításában — jelentős szerepet kell kapnia a rugalmas foglalkoztatási lehetőségek szélesítésének, feltételeik javításának. 1.5. A foglalkoztatottak számának növelésében fontos és növekvő szerep vár a munkaerőpiaci intézményrendszerre. Ez elsősorban a munkaerőpiaci szolgáltatások bővítésével, fejlesztésével, az állami munkaerőközvetítés hatékonyabbá tételével, valamint a foglalkoztatást segítő szolgáltatások egységes rendszerének fokozatos kiépítésével valósítható meg. 1.6. A tartós munkanélküliek foglalkoztatási esélyeinek javítása érdekében erőteljesebb lépések szükségesek a nem profitszempontok által vezérelt ún. második munkaerőpiac építésének irányába. Ennek keretében tovább kell folytatni a közhasznú és közmunkaprogramokat, a rendszereik összehangolását. A közmunkaprogramok tekintetében a döntési rendszer olyan irányú átalakítása indokolt, amelynek eredményeként ebben nagyobb szerepet kapnak 1998/121. szám a régiók, valamint az önkormányzatok. A Kormány a civil szféra foglalkoztatáspolitikai szerepvállalását a munkaerőpiaci intézményrendszeren és az Országos Foglalkoztatási Közalapítvány által meghirdetett programokon keresztül is tovább kívánja ösztönözni. 1.7. A Kormány elő kívánja segíteni minden olyan helyi kezdeményezés, önszerveződés kialakulását, majd ezek folyamatos működését, amelynek keretében az adott térségben élő szervezetek, vállalkozók, állampolgárok együttműködve hosszabb távú, a térség adottságaira alapozott stratégiai fejlesztési irányokat határoznak meg, azokkal összhangban lévő munkahelyteremtő programokat dolgoznak ki, valósítanak meg. II. A vállalkozások munkahelyteremtő képességének növelése

Source: https://magyarkozlony.hu/hivatalos-lapok/50c0b9b8bd53ec810e2f65bce7e9b28032c2e092/dokumentumok/ee32322879d0c0baf2826336575118d8205372d6/letoltes